
-PRIOPĆENJE ZA MEDIJE

Poreč, 18. kolovoza 2025.

POREČKO LJETO: Ovoga tjedna Tedi Spalato, La mula de Parenzo Tour, ljetno kino, vrhunski jazz i još mnogo toga

Poreč u drugoj polovici kolovoza postaje pozornica nezaboravnih doživljaja. Od 18. do 24. kolovoza, posjetitelje očekuje niz događaja koji spajaju glazbu, umjetnost, tradiciju i posebne ambijente grada.

Večeras, 18. kolovoza, s početkom u 21 sat, Park Olge Ban još jednom pretvorit će se u čarobnu scenu Mystic Foresta, jedinstvenog večernjeg programa koji kroz ples, svjetlosne instalacije, glazbu, scenske efekte i prirodno okruženje stvara sugestivnu šetnju kroz svjetlo, zvuk i prirodu, brišući granicu između stvarnog i zamišljenog.

Dan kasnije, 19. kolovoza, u 21 sat porečkoj publici predstavit će se učenici Umjetničke škole Václava Vačkářa iz Češke. Mladi glazbenici donose na Trg slobode program koji spaja internacionalnu glazbenu tradiciju i energiju nove generacije umjetnika. Repertoar ansambla uključuje skladbe jazz i jazz-rock autora, kao i modernu glazbu, poznate svjetske hitove i evergreene.

U srijedu, 20. kolovoza, Poreč nudi dvije glazbene poslastice. U novouređenoj Marini Poreč s početkom u 21 sat, u sklopu Sunset Vibes Poreč, nastupa omiljeni dalmatinski glazbenik, Tedi Spalato, čija će mediteranska glazba pratiti zalazak sunca i stvoriti savršenu ljetnu atmosferu. Publika će imati priliku uživati u njegovim hitovima „Sve ću preživit'“, „More snova“, „Dalmatino, povišću pritrujena“, „Vidi li se šta odozgar“, „Ako stvarno voliš ženu“ i brojim drugima. Koncert je besplatan, a svi su posjetitelji pozvani da uživaju u ovoj posebnoj glazbenoj večeri u Poreču.

Iste večeri, u Lapidariju Zavičajnog muzeja Poreštine, održava se 30. izdanje Jazz u Lapidariju, koje donosi nastup Kvarteta SU-TON kojeg čine Luka Čapeta (električna gitara), Tin Džaferović (kontrabas), Nikola Vuković (truba/kornet) i Borko Rupena (bubnjevi/udaraljke). Ulaz na koncert je besplatan.

U četvrtak, 21. kolovoza, s početkom u 19 sati, održat će se još jedna interpretativna šetnja kroz povijest grada, inspirirana najpoznatijom Porečankom iz pjesme “La mula de Parenzo”, koja vodi posjetitelje na šetnju kroz povijest Poreča. Program je besplatan, no prethodna rezervacija mjesta je obavezna, putem telefona (091 432 3745), e-maila (lamuladeparenzo@muzejporec.hr) ili osobno u Centru za posjetitelje “La mula de Parenzo”.

Istoga dana, na Trgu slobode od 9 do 20 sati održava se Smotra istarskih autohtonih proizvoda. Posjetitelji će imati priliku kušati i kupiti domaće proizvode lokalnih OPG-ova.

U petak, 22. kolovoza, u čarobnom ambijentu Eufrazijeve bazilike nastavlja se ciklus Koncerti u Eufrazijani, koji već desetljećima okuplja vrhunske glazbenike klasične scene. Ovaj tjedan publiku očekuje nastup Lovre Marušića (klavir). Na Marušićevu repertoaru naći će se djela L. van Beethovena, F. Chopina, H. Deutilleuxa i R. Schumanna. Ulaznice su dostupne putem sustava Pučkog otvorenog učilišta Poreč (rezervacije-poup.hr) ili na ulazu u Eufrazijevu baziliku od 20 sati.

Filmski entuzijasti moći će uživati u vikendu pod zvijezdama u sklopu Poreč Sunset Cinema, koji se održava na gradskoj plaži u Poreču, u šumici kraj Suda. Publiku očekuju dvije filmske poslastice koje će zasigurno oduševiti sve generacije. U petak, 22. kolovoza prikazuje se film „This is it“, posvećen stvaralaštvu i umjetničkoj ostavštini Michaela Jacksona. Publika će moći zaviriti iza kulisa priprema za njegov nezaboravni koncertni spektakl koji nikada nije doživio premijeru, a koji i danas oduševljava milijune obožavatelja diljem svijeta. Subota, 23. kolovoza rezervirana za legendarni „Purple Rain“, klasik koji je neizostavan u svjetskoj povijesti filma i glazbe. Ova kultna glazbena drama iz 1984. s Princeom u glavnoj ulozi ujedno je i njegov autorski pečat na filmskom platnu, a soundtrack filma postao je jedan od najprodavanijih albuma svih vremena. Ulaz na filmske projekcije je slobodan, a broj mjesta ograničen. Posjetiteljima se preporučuje da dođu ranije i zauzmu svoje mjesto pod zvjezdanim nebom Poreča. 

Detaljan raspored događanja dostupan je na službenim internetskim stranicama Turističke zajednice Grada Poreča: www.myporec.com, kao i u PDF izdanju dostupnom za preuzimanje i ispis putem rubrike Brošure.

